CELEX: 62008TN0471
Language: sk
Date: 2008-10-23 00:00:00
Title: Vec T-471/08: Žaloba podaná 23. októbra 2008 – Toland/Parlament

7.2.2009   
            
            
               SK
            
            
               Úradný vestník Európskej únie
            
            
               C 32/37
            
         Žaloba podaná 23. októbra 2008 – Toland/Parlament
   (Vec T-471/08)
   (2009/C 32/72)
   Jazyk konania: angličtina
   Účastníci konania
   
      Žalobca: Ciarán Toland (Dublin, Írsko) (v zastúpení: A. Burke, solicitor, E. Regan, SC)
   
      Žalovaný: Európsky parlament
   Návrhy žalobcu
   
               —
            
            
               zrušiť rozhodnutie poslankyne a podpredsedníčky Kancelárie Európskeho parlamentu Dianny Wallisovej A(2008) 10636 z 11. augusta 2008 určené Ciaránovi Tolandovi, ktorým bol žalobcovi zamietnutý prístup k správe Oddelenia pre vnútorný audit Európskeho parlamentu o vnútornom audite č. 06/02 z 9. januára 2008 nazvanej „Audit príspevkov na asistenta“,
            
         
               —
            
            
               nariadiť Európskemu parlamentu sprístupniť žalobcovi správu Oddelenia pre vnútorný audit Európskeho parlamentu o vnútornom audite č. 06/02 z 9. januára 2008 nazvanú „Audit príspevkov na asistenta“,
            
         
               —
            
            
               zaviazať Európsky parlament na náhradu trov konania žalobcu.
            
         Žalobné dôvody a hlavné tvrdenia
   Dňa 11. júna 2008 sa žalobca obrátil na Európsky parlament so žiadosťou o prístup k výročnej správe Oddelenia pre vnútorný audit Parlamentu za rok 2006, vrátane 16 správ o audite uvedených v bode 24 rezolúcie Európskeho parlamentu z 22. apríla 2008. Listom z 23. júna 2008 bol žalobcovi čiastočne povolený prístup k jednej z týchto správ, a to k správe Oddelenia pre vnútorný audit č. 07/01 a podľa článku 7 ods. 2 nariadenia (ES) č. 1049/2001 (1) zaslal žalobca opakovanú žiadosť o úplný prístup k 16 správam o audite. Listom z 11. augusta 2008, o ktorom sa žalobca dozvedel 20. augusta 2008, podpredsedníčka Európskeho parlamentu povolila v odpovedi na žiadosť prístup ku 13 požadovaným správam o vnútornom audite, čiastočný prístup k dvom ďalším správam a zamietla prístup k jednej z týchto správ.
   Žalobca svojou žalobou podanou podľa článku 230 ES a v súlade s nariadením (ES) č. 1049/2001 navrhuje čiastočne zrušenie rozhodnutia A(2008) 10636 z 11. augusta 2008 v rozsahu, v akom bol žalobcovi zamietnutý prístup k správe Oddelenia pre vnútorný audit č. 06/02 nazvanej „Audit príspevkov na asistenta“.
   Žalobca tvrdí, že napadnuté rozhodnutie obsahuje zjavne nesprávne právne a skutkové posúdenie, je disproporcionálne a je neodôvodnené tým, že:
   
               a)
            
            
               nedostatočne právne odôvodňuje zamietnutie prístupu,
            
         
               b)
            
            
               odvoláva sa na mieru voľnej úvahy, ktorou nedisponuje vzhľadom na legislatívne ustanovenia,
            
         
               c)
            
            
               neuvádza legitímne dôvody zamietnutia prístupu podľa článku 4 ods. 2 tretej zarážky alebo článku 4 ods. 3 nariadenia (ES) č. 1049/2001,
            
         
               d)
            
            
               nebolo preskúmané, či všeobecný záujem verejnosti by mohol prevážiť nad dôvodmi zamietnutia prístupu,
            
         
               e)
            
            
               podpredsedníčka nepreskúmala, či záujmy demokracie, otvorenosti a transparentnosti predstavujú všeobecný záujem verejnosti, ktorý prevažuje nad dôvodmi zamietnutia,
            
         
               f)
            
            
               bolo uznané, že správa o vnútornom audite odporúča zavedenie akčných plánov v rámci výkonu správy a legislatívneho procesu, alebo tým, že sa neuznalo, že záujmy demokracie, otvorenosti a transparentnosti pri výkone správy a v legislatívnom procese sú záležitosťou účasti občanov, ktorá predstavuje všeobecný záujem verejnosti na sprístupnení.
            
         
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES, 2001, L 145, s. 43; Mim. vyd. 01/003, s. 331).